CELEX: 62018TN0419
Language: ro
Date: 2018-07-10 00:00:00
Title: Cauza T-419/18: Acțiune introdusă la 10 iulie 2018 – Crédit agricole și Crédit agricole Corporate and Investment Bank/Comisia

10.9.2018   
            
            
               RO
            
            
               Jurnalul Oficial al Uniunii Europene
            
            
               C 319/19
            
         
      Acțiune introdusă la 10 iulie 2018 – Crédit agricole și Crédit agricole Corporate and Investment Bank/Comisia
      (Cauza T-419/18)
      (2018/C 319/23)
      Limba de procedură: franceza
      
         Părțile
      
      
         Reclamante: Crédit agricole SA (Montrouge, Franța) și Crédit agricole Corporate and Investment Bank (Montrouge) (reprezentanți: J.-P. Tran Thiet, M. Powell, J. Jourdan și J.-J. Lemonnier, avocați)
      
         Pârâtă: Comisia Europeană
      
         Concluziile
      
      Reclamantele solicită Tribunalului:
      
                  —
               
               
                  anularea deciziei în măsura în care prin aceasta sunt respinse cererile de aplicare a regimului de confidențialitate formulate de reclamante;
               
            
                  —
               
               
                  obligarea Comisiei Europene la plata tuturor cheltuielilor de judecată.
               
            
         Motivele și principalele argumente
      
      În susținerea acțiunii împotriva Deciziei C(2018) 2743 final a Comisiei din 27 aprilie 2018 privind obiecțiile la divulgarea informațiilor prezentate de reclamante în temeiul articolului 8 din Decizia 2011/695/UE a președintelui Comisiei din 13 octombrie 2011 (JO 2011, L 275, p. 29) privind funcția și mandatul consilierului-auditor în anumite proceduri în domeniul concurenței [cauza AT.39914 – Instrumente financiare derivate pe rata dobânzii în euro (EIRD)], acestea invocă două motive.
      
                  1.
               
               
                  Primul motiv se întemeiază pe faptul că publicarea unor informații referitoare la reclamante cu privire la schimburi între traderi anterioare perioadei încălcării ar încălca prezumția de nevinovăție. În această privință, Comisia nu ar avea dreptul de a publica o decizie care conține aluzii la conduite ilicite pe care reclamantele nu le-ar putea contesta. Decizia atacată ar fi săvârșit astfel o eroare de drept prin respingerea cererilor de aplicare a regimului de confidențialitate formulate de reclamante cu privire la aceste informații.
               
            
                  2.
               
               
                  Al doilea motiv se întemeiază pe publicarea, înaintea unei hotărâri pe fond a Tribunalului în cauza T-113/17, Crédit agricole și Crédit Agricole Corporate and Investment Bank/Comisia, a unor informații care fac aluzie la o conduită ilicită a reclamantelor, pe care acestea o contestă în fața Tribunalului, ar constitui o încălcare a prezumției de nevinovăție. Decizia atacată ar fi săvârșit, așadar, o eroare de drept prin respingerea cererilor de aplicare a regimului de confidențialitate formulate de reclamante cu privire la aceste informații.